Þau sveitarfélög sem eiga aðild að óstofnuðum Hálendisþjóðgarði eru ekki einhuga í afstöðu sinni. Sum hafna áformunum alfarið eða setja fyrirvara um breytingar á frumvarpinu. Önnur styðja áformin heilshugar.
Guðmundur Ingi Guðbrandsson umhverfisráðherra mælti fyrir frumvarpi sínu um stofnun Hálendisþjóðgarðs í byrjun desember. Hann sagði að Hálendisþjóðgarður væri stærsta framlag Íslendinga til náttúruverndar og að þjóðgarðurinn væri mikilvægur fyrir byggðirnar í landinu.
Fréttastofa óskaði eftir afstöðu þeirra sveitarfélaga sem eiga aðild að þjóðgarðinum gagnvart áformunum. Umsagnarfrestur um frumvarpið rennur út nú um mánaðamótin. Af 23 sveitarfélögum leggjast 15 þeirra gegn þeim, og aðeins 5 sveitarfélög segjast styðja þau. önnur hafa ekki myndað afstöðu eða eru hlutlaus í afstöðu sinni. Auk þess hafa ýmis félagasamtök og hagsmunaaðilar skilað umsögn um frumvarpið og eru skiptar skoðanir um málið.
Þau sveitarfélög sem styðja áformin eiga það sammerkt að eiga flest aðild að Vatnajökulsþjóðgarði nú þegar, en hann fellur inn í Hálendisþjóðgarð ef að verður. Andstaða við þjóðgarðin er ríkjandi meðal sveitarfélaga á Suðurlandi og norðurlandi vestra, en af þeim sveitarfélögum er aðeins Skaftárhreppur fylgjandi frumvarpinu. Í álitum sveitarfélaganna segir víða að aðgerðin sé ótímabær, hún hefti skipulagsvald sveitarfélaga og að stjórnsýsla sveitarfélaga færist í hendur annarra en þeirra sem búi á svæðunum.
Innan margra sveitarstjórna er ekki samhugur um málið, en nánar má lesa um afstöðu sveitarfélganna, og efni frumvarpsins á vefnum rúv.is.